
	Παρουσίαση του βιβλίου
της Σωτηρούλας Καουρή

Ο τροχός της τύχης

στο Σπίτι της Κύπρου

Με επιτυχία πραγματοποιήθηκε τη Δευτέρα 22 Οκτωβρίου 2018, στο Σπίτι της Κύπρου, η παρουσίαση του μυθιστορήματος της κ. Σωτηρούλας Καουρή, με τίτλο Ο τροχός της τύχης, που κυκλοφορεί από τις Εκδόσεις Επιφανίου. 

Την εκδήλωση συντόνισε η ηθοποιός κ. Εύη Καραγιάννη η οποία, στο πλαίσιο της παρουσίασης, διάβασε αποσπάσματα από το βιβλίο. Για τον τροχό της τύχης μίλησε ο Επίτιμος Πρόεδρος του Συνδέσμου  Ελλήνων Διευθυντών Μέσης Εκπαίδευσης Κύπρου κ. Κυριάκος Μπαρρής.


Προλογίζοντας, η κ Καραγιάννη αναφέρθηκε στη ζωή και το έργο της κ. Καουρή, την οποία χαρακτήρισε ως εξαίρετη συγγραφέα και καταξιωμένη εκπαιδευτικό, εξαίροντας την απλή, αλλά μεστή γραφή, το βάθος και τις πολλές ανατροπές της πλοκής του μυθιστορήματος.

Ο κ. Μπαρρής, απαριθμώντας τις αρετές του μυθιστορήματος, επεσήμανε τον εύληπτο, λιτό, χωρίς γλωσσικές επιτηδεύσεις, τρόπο γραφής, τον λυρισμό των περιγραφών, τη γρήγορη εξέλιξη και τις αναπάντεχες ανατροπές της πλοκής, τον συναισθηματικό πλούτο των χαρακτήρων, καθώς και την αμεσότητα της ενσωμάτωσης προσωπικών βιωμάτων στην αφήγηση, κυρίως στην παρουσίαση παλαιότερων κοινωνικών δομών και στην αναφορά στις τραγικές συνέπειες της τουρκικής εισβολής.
Σε συνεχή διάλογο με τον κ. Μπαρρή, η κ. Καραγιάννη ανέγνωσε χαρακτηριστικά αποσπάσματα από το βιβλίο υπό τη συνοδεία του κ. Πέτρου Μπεράτη στο πιάνο.
Κατά την αντιφώνησή της η κ. Καουρή ευχαρίστησε το ακροατήριο και όλους όσοι συνέβαλαν στην έκδοση και την παρουσίαση του βιβλίου της. Όπως ανέφερε, ο τροχός της τύχης μας παροτρύνει να μην υποχωρούμε στις δυσκολίες και αντιξοότητες της ζωής, διότι ο τροχός γυρίζει και η τύχη μας χαμογελά και αλλάζει.
Το βιβλίο είναι αφιερωμένο στη μνήμη του ήρωα αδελφού της συγγραφέως Ιακώβου Γιακουμεττή που έπεσε μαχόμενος κατά την εισβολή.

Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου, υπό την αιγίδα του Ομίλου για την UNESCO Πειραιώς και Νήσων.

